****

Európska únia

Európsky fond regionálneho

rozvoja

**Metodický pokyn CKO č. 18**

**verzia 5**

**Programové obdobie 2014 – 2020**

|  |  |
| --- | --- |
| **Vec:** | k overovaniu hospodárnosti výdavkov |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 5 |
| **Dátum vydania:** | 31.10.2019 |
| **Dátum účinnosti:** | 31.10.2019 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc23416033)

[2 Posudzovanie zásady hospodárnosti 2](#_Toc23416034)

[PRÍLOHY: 5](#_Toc23416035)

[Finančné limity na úrovni jednotkových výdavkov 6](#_Toc23416036)

[Percentuálne limity pre jednotlivé skupiny výdavkov 6](#_Toc23416037)

[Benchmark 7](#_Toc23416038)

[PRÍLOHA 2 9](#_Toc23416039)

[Odborný posudok/Úkon znalca/Štátna expertíza 9](#_Toc23416040)

[PRÍLOHA 3 11](#_Toc23416041)

[Prieskum trhu 11](#_Toc23416042)

[PRÍLOHA 4 13](#_Toc23416043)

[Ukončené VO alebo obstarávanie 13](#_Toc23416044)

[PRÍLOHA 5 15](#_Toc23416045)

[Možný spôsob overovania hospodárnosti v jednotlivých procesoch 15](#_Toc23416046)

1 Úvod

1. Cieľom Metodického pokynu CKO č. 18 k overovaniu hospodárnosti výdavkov (ďalej len „metodický pokyn“) je formulovať základné postupy pre proces posudzovania zásady hospodárnosti[[1]](#footnote-2) výdavkov projektov, resp. žiadostí o NFP. Metodický pokyn preto stanovuje minimálne štandardy pre posúdenie hospodárnosti výdavkov.
2. Aplikáciou tohto metodického pokynu sa zabezpečí dodržiavanie zásady ,,hodnota za peniaze/value for money“.
3. Metodický pokyn stanovuje záväzné postupy pre riadiace orgány, pokiaľ v texte nie je pri konkrétnom ustanovení uvedené inak a v prílohách sú popísané základné predpoklady pre použitie jednotlivých nástrojov posudzovania hospodárnosti. Tento metodický pokyn nadväzuje aj na ďalšie metodické pokyny CKO, a to najmä MP CKO č. 6 (oprávnenosť výdavkov) a MP CKO č. 12 (zadávanie zákaziek nespadajúcich pod zákon o verejnom obstarávaní).
4. V metodickom pokyne sú používané skratky a pojmy, zavedené v Systéme riadenia EŠIF, pokiaľ nie je v texte uvedené vyslovene inak.
5. Pravidlá, ktoré sa v tomto metodickom pokyne vzťahujú na RO, sa rovnako aplikujú aj na sprostredkovateľský orgán v rozsahu, v akom bol naňho delegovaný výkon čin­ností RO.

2 Posudzovanie zásady hospodárnosti

1. RO musí zabezpečiť, aby výdavok bol predmetom posúdenia hospodárnosti aspoň raz, pričom prvé posúdenie hospodárnosti vykoná RO najneskôr pred jeho prvým preplatením.
2. RO posudzuje oprávnenosť výdavkov projektu/žiadosti o NFP z hľadiska hospodárnosti aspoň v jednej z nasledovných etáp:
3. konanie o žiadosti o NFP,
4. verejné obstarávanie (ďalej len „VO“) a obstarávanie, na ktoré sa nevzťahuje pôsobnosť zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „obstarávanie“),
5. priebeh realizácie projektu – administratívna finančná kontrola žiadosti o platbu[[2]](#footnote-3) (prípadne zmenové konanie) alebo finančná kontrola na mieste.
6. Ak RO overil hospodárnosť podľa písm. a) alebo b) predchádzajúceho odseku, v priebehu realizácie projektu sa môže odvolať na predchádzajúce overenie hospodárnosti za predpokladu, že vykonané overenie hospodárnosti považuje RO za dostatočné a zároveň za splnenia podmienky, že sa neobjavili nové skutočnosti[[3]](#footnote-4), ktoré by mali vplyv na posúdenie hospodárnosti výdavkov. Z riadiacej dokumentácie RO musí byť zrejmé, v ktorej etape implementácie sa overuje hospodárnosť jednotlivých typov výdavkov. Ak RO overuje hospodárnosť výdavkov aj, alebo v inej etape ako je konanie o žiadosti o NFP informuje o tom žiadateľov / prijímateľov v príručke pre žiadateľa / prijímateľa.
7. Posudzovanie hospodárnosti výdavkov sa uskutočňuje najmä nasledovnými postupmi:

* limitmi[[4]](#footnote-5) alebo benchmarkom, ktoré sú stanovené vo výzve;
* odborným posudkom/úkonom znalca[[5]](#footnote-6)/štátnou expertízou[[6]](#footnote-7);
* prieskumom trhu;
* ukončeným VO alebo obstarávaním.

Bližšie sú popísané tieto postupy v prílohách tohto metodického pokynu. Pre všetky postupy zároveň platí, že RO uchováva všetky podklady viažuce sa k určeniu a/alebo použitiu postupu na overenie hospodárnosti.

1. Pre výdavky, ktoré nie sú predmetom VO alebo obstarávania sa overenie hospodárnosti overuje v konaní o žiadosti o NFP, alebo vo fáze administratívnej finančnej kontroly žiadosti o platbu (v závislosti od rozhodnutia RO) alebo v rámci finančnej kontroly na mieste.
2. Ak sa pre výdavky, ktoré nie sú predmetom VO/obstarávania uskutoční overenie hospodárnosti už počas konania o žiadosti o NFP zabezpečí sa tým právna istota pre prijímateľa aj poskytovateľa ohľadne hospodárnosti výdavkov projektu. Súčasne je potrebné, v prípade ak sa overenie hospodárnosti uskutočňuje vo fáze konania o žiadosti o NFP, aby žiadateľ v žiadosti o NFP preukázal, že nárokované výdavky sú hospodárne a zodpovedajú obvyklým cenám v danom čase a mieste. Žiadateľ uvedené môže preukázať napr. prostredníctvom prieskumu trhu[[7]](#footnote-8), vysvetľujúcim popisom výdavku uvedeným v komentári k rozpočtovej položke, odkazom na verejné obstarávania v rámci iných zrealizovaných projektov. Pre zjednodušené vykazovanie výdavkov platí, že overovanie hospodárnosti výdavkov sa overuje v konaní o žiadosti o NFP cez posúdenie rozsahu projektu (výnimku z tohto postupu predstavuje postup stanovenia ZVV podľa návrhu rozpočtu, kedy sa v konaní o žiadosti o NFP posudzuje hospodárnosť celého rozpočtu).
3. Ak podmienkou oprávnenosti výdavkov je dodržanie stanoveného finančného limitu, percentuálneho limitu alebo benchmarku, ich splnenie je overené počas konania o žiadosti o NFP.
4. Ak podmienkou poskytnutia príspevku je ukončené VO/obstarávanie podľa rozhodnutia RO je ho možné overiť buď v konaní o žiadosti o NFP, alebo pred uzavretím zmluvy o NFP, alebo po uzavretí zmluvy o NFP (pred prvým predložením výdavkov z VO/obstarávania do žiadosti o platbu alebo súčasne s predložením prvých výdavkov do žiadosti o platbu v prípade zákaziek s nízkou hodnotou).
5. Odborný hodnotiteľ kvalifikovaným posúdením posudzuje adekvátnosť[[8]](#footnote-9) rozpočtu v kontexte projektu ako celku. V prípade, že v rámci odborného hodnotenia sa posudzuje hospodárnosť výdavkov, posudzuje ich odborný hodnotiteľ v nasledovnom rozsahu:

* ak ide o výdavky, ktoré nie sú predmetom VO alebo obstarávania, odborný hodnotiteľ posúdi hospodárnosť nárokovaných výdavkov na základe svojej odbornosti, skúsenosti a znalosti. Pri posudzovaní vychádza z dokumentácie od žiadateľa (napr. prieskumy trhu, podklady preukazujúce mzdovú politiku žiadateľa, opisu projektu). V prípade, že má pochybnosti o dostatočnosti[[9]](#footnote-10) podkladov od žiadateľa a o hospodárnosti predmetných výdavkov uplatní vlastné nástroje (prieskum trhu, sadzobníky, cenníky, atď.) a jednoznačne zadefinuje zdroj svojho overenia do hodnotiaceho hárku.
* ak ide o výdavky, pre ktoré už bolo ukončené VO alebo obstarávanie a overenie hospodárnosti výdavkov z VO alebo obstarávania sa uskutočňuje v konaní o žiadosti o NFP a ukončené VO alebo obstarávanie spĺňa podmienky uvedené v prílohe č. 4, je postačujúce, že odborný hodnotiteľ overí hospodárnosť nárokovaných výdavkov na základe svojej odbornosti, skúsenosti a znalosti, pričom dôraz kladie na dokumentáciu k ukončenému VO alebo obstarávaniu, ktorej súčasťou sú aj výstupy z kontroly daných zákaziek zo strany RO[[10]](#footnote-11). Toto overenie hospodárnosti zaznamená do hodnotiaceho hárku. Pravidlá podľa tohto odseku sa týkajú aj prípadov, ak je kontrola VO vykonaná v rámci schvaľovacieho procesu ŽoNFP alebo hodnotenia národného projektu v zmysle kapitoly 3.3.7.2.7. Systému riadenia EŠIF.
* ak ide o výdavky, pre ktoré ešte nebolo ukončené VO alebo obstarávanie, alebo ukončené VO, resp. obstarávanie nespĺňa podmienky uvedené v prílohe č. 4 alebo podmienky poskytnutia príspevku v zmysle výzvy neuvádzajú povinnosť mať ukončené VO/obstarávanie ku dňu predloženia ŽoNFP, odborný hodnotiteľ posúdi hospodárnosť nárokovaných výdavkov na základe svojej odbornosti, skúsenosti a znalosti v kombinácií s posúdením relevantnosti žiadateľom predloženej dokumentácie k preukázaniu hospodárnosti výdavkov. V prípade, že má pochybnosti o hospodárnosti predmetných výdavkov uplatní vlastné nástroje (prieskum trhu, sadzobníky, cenníky, atď.) a jednoznačne zadefinuje zdroj svojho overenia do hodnotiaceho hárku.

1. Ak ukončené VO/obstarávanie spĺňa podmienky uvedené v prílohe č. 4, je považované za relevantný postup overenia hospodárnosti výdavkov. Ak VO alebo obstarávanie nespĺňa podmienky podľa prílohy č. 4, RO vykoná vlastný prieskum trhu alebo použije iný relevantný postup na overenie hospodárnosti.
2. Pri posudzovaní hospodárnosti pri VO, resp. obstarávaní sa posudzuje hospodárnosť zákazky ako celku (t. j. neposudzujú sa z pohľadu hospodárnosti jednotlivé položky zahrnuté do zmluvy, uzavretej ako výsledok VO, resp. obstarávania samostatne). Uvedené pravidlo platí aj pre rámcovú dohodu uzavretú s jedným úspešným uchádzačom. Ak je zákazka rozdelená na časti (napr. nadlimitná zákazka rozdelená vnútorne na časti podľa § 28 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov), hospodárnosť sa posudzuje vo vzťahu ku každej časti zákazky samostatne, nakoľko výsledkom každej časti zákazky je samostatná zmluva. Ak je výsledkom VO, resp. obstarávania rámcová dohoda uzavretá s viacerými uchádzačmi alebo sa zákazka zadáva s využitím dynamického nákupného systému, hospodárnosť sa posudzuje vo vzťahu k jednotlivým čiastkovým zákazkám zadávaným na základe rámcovej dohody (platí napr. pre prípady opätovného otvorenia súťaže, nakoľko výsledkom opätovného otvorenia súťaže je zadanie čiastkovej zákazky jednému úspešnému uchádzačovi, ktorý je zmluvnou stranou rámcovej dohody).
3. RO je povinný overiť hospodárnosť aj pri zmenách zmluvy s dodávateľom, ktorá bola uzavretá ako výsledok VO/obstarávania. Pri zmenách zmluvy s dodávateľom (dodatkoch) je RO povinný overiť hospodárnosť, ak zmenou zmluvy dochádza k úprave ceny za dodané tovary, poskytnuté služby alebo realizované stavebné práce alebo predmetom zmeny zmluvy sú doplňujúce tovary, služby alebo stavebné práce, ktoré neboli zahrnuté do pôvodnej zmluvy. Pri zmenách zmluvy, ktorých predmetom sú doplňujúce tovary, služby alebo stavebné práce, ktoré neboli zahrnuté do pôvodnej zmluvy, nie je možné overiť hospodárnosť na základe pôvodného ukončeného VO/obstarávania, ale RO musí využiť iné postupy podľa tohto metodického pokynu.
4. RO zabezpečí, že pri overovaní hospodárnosti výdavku musí byť v kontrolnom zozname, resp. v hodnotiacom hárku v stĺpci poznámka uvedená bližšia informácia o overení hospodárnosti výdavku aj všetky relevantné zdôvodnenia, skutočnosti a úvahy, ktoré boli podkladom k jeho výroku a záverom posúdenia hospodárnosti (najmä. to, aké úkony boli vykonané, aké skutočnosti boli posúdené, aké dokumenty boli zohľadnené pri formulovaní záveru overenia hospodárnosti).

PRÍLOHY:

1. Limity a benchmark
2. Odborný posudok/znalecký posudok/štátna expertíza
3. Prieskum trhu
4. Ukončené verejné obstarávanie/obstarávanie
5. Návrh overovania hospodárnosti

**PRÍLOHA 1**

Finančné limity na úrovni jednotkových výdavkov

1. Hlavným účelom zavedenia finančných limitov na jednotkové výdavky[[11]](#footnote-12) (ďalej aj „finančné limity“) je zabezpečiť hospodárnosť výdavkov projektu. Výhodou tohto postupu je prehľadnosť a jednoznačnosť pravidiel pre žiadateľa a možnosť identifikovania nehospodárnych výdavkov už v procese schvaľovania žiadosti o NFP.
2. Ide o účinný nástroj na zabezpečenie hospodárnosti najmä pre štandardné (homogénne) typy výdavkov, ktoré sa v rámci implementovaných projektov pravidelne vyskytujú. Pre RO je vhodné uvedený nástroj použiť aj pre „problematické“ typy výdavkov, ktoré v rámci daného operačného programu vykazovali vysokú mieru chybovosti v programovom období 2007-2013.
3. Finančné limity sú zo strany RO stanovené vopred na úrovni prioritnej osi (špecifického cieľa), resp. výzvy/vyzvania alebo riadiacej dokumentácie, na ktorú sa výzva/vyzvanie odkazuje s prihliadnutím na špecifiká OP. Stanovenie finančných limitov je v kompetencii RO.
4. Finančné limity RO stanoví na základe analýzy jednotkových výdavkov v rámci projektov implementovaných v programovom období 2014–2020 alebo z programového obdobia 2007-2013[[12]](#footnote-13), na základe prieskumu trhu alebo iným objektívnym spôsobom alebo kombináciou týchto metód. RO uchováva dokumentáciu, na základe ktorej boli finančné limity na úrovni jednotkových cien stanovené.
5. RO môže použiť finančný limit z inej výzvy na taký istý typ výdavku.

Percentuálne limity pre jednotlivé skupiny výdavkov

1. Percentuálne limity pre jednotlivé skupiny výdavkov (ďalej aj „percentuálne limity“) sú ďalším nástrojom na zabezpečenie hospodárnosti výdavkov, keďže obmedzujú výšku niektorých špecifických skupín výdavkov.
2. RO v pravidlách oprávnenosti výdavkov na úrovni OP môže stanoviť maximálne percentuálne podiely jednotlivých skupín výdavkov na celkových oprávnených výdavkoch projektu v závislosti od špecifík príslušného operačného programu a oblasti podpory. Základné percentuálne limity sú presne špecifikované vždy v konkrétnej výzve/vyzvaní alebo v riadiacej dokumentácii, na ktorú sa výzva/vyzvanie odkazuje.
3. Percentuálne limity a skupiny výdavkov, na ktoré sa budú tieto limity vzťahovať, RO môže stanoviť na základe analýzy projektov implementovaných v programovom období 2014-2020 alebo  z programového obdobia 2007-2013[[13]](#footnote-14), na základe prieskumu trhu, odborného posudku/úkonu znalca, na základe ukončených postupov VO/obstarávania, alebo iným objektívnym spôsobom, alebo kombináciou týchto metód. RO uchováva podpornú dokumentáciu, na základe ktorej boli percentuálne limity stanovené.
4. Medzi príklady percentuálnych limitov je možné uviesť limity na nepriame výdavky projektu, výdavky na nákup IKT, výdavky na služby stavebného dozoru, výdavky na špecifické služby definované RO a mnohé ďalšie. Percentuálne limity je vhodné uplatniť najmä v prípadoch, kedy výška výdavku spadajúceho pod skupinu výdavkov upravených percentuálnym limitom vykazuje závislosť (pozitívnu/negatívnu) od výšky celkových oprávnených výdavkov projektu.

Benchmark

1. Benchmark predstavuje postup, ktorý na rozdiel od stanovenia limitov a prieskumov trhu môže okrem zásady hospodárnosti byť zameraný aj na efektívnosť výdavkov/projektu.
2. Benchmark je ukazovateľ s určenou prijateľnou alebo optimálnou úrovňou, hodnotu ktorej na úrovni prioritnej osi (špecifického cieľa)/výzvy/vyzvania stanoví RO ex – ante na základe analýzy. Prijateľná úroveň je vyjadrená hraničnou hodnotou ukazovateľa (vrátane typu jednotky). Optimálna úroveň je vyjadrená hodnotou ukazovateľa (vrátane typu jednotky) vo formáte napr. od – do. RO je oprávnený stanoviť benchmarky na úrovni výstupu, aktivity alebo na úrovni celého projektu.
3. Predpokladom pre použitie uvedeného postupu je vykonanie analýzy projektov realizovaných v programovom období 2014–2020 alebo  z programového obdobia 2007-2013[[14]](#footnote-15), s dôrazom na ich vstupy (výdavky) a výstupy (výsledky)[[15]](#footnote-16) a zostavenie databázy porovnateľných projektov, prijímateľov, oblastí podpory, aktivít a výstupov alebo inou objektivizovanou metódou, ktorá zaručuje porovnateľnosť výstupov navzájom. RO vykoná analýzu implementovaných projektov (napr. RO určí projekty, ktoré považuje z pohľadu ich implementácie a plnenia cieľov za najúspešnejšie (best in class) v rozdelení podľa jednotlivých prioritných osí (špecifických cieľov a aktivít).
4. Vyššie uvedená analýza predstavuje východisko pre stanovenie benchmarkov. Z analýzy RO pripraví zoznam benchmarkov, t. j. hodnôt vstupov, výstupov a pomerových ukazovateľov medzi vstupmi a výstupmi. RO uchováva dokumentáciu, na základe ktorej boli benchmarky stanovené.
5. Príklady možných benchmarkov na úrovni projektu/aktivity:
6. celkové výdavky na jednu vyškolenú osobu;
7. celkové výdavky na zavedenie jedného nového vzdelávacieho programu;
8. celkové výdavky na vytvorenie nového pracovného miesta;
9. celkové výdavky na jednu hodinu vzdelávania;
10. celkové výdavky na jeden vzdelávací materiál;
11. celkové výdavky na vytvorenie jedného miesta v zariadení starostlivosti o deti;
12. celkové výdavky na meter novovybudovanej kanalizácie/vodovodu;
13. celkové výdavky na jedného ekvivalentného obyvateľa;
14. celkové výdavky na meter komunikácie v správe žiadateľa;
15. celkové výdavky na rekonštrukciu m2 cesty určitej kategórie;
16. priemerné zníženie energetickej náročnosti technicky zhodnotených objektov;
17. ročné úspory energie realizovaním projektu;
18. počet nových a kvalitnejších (inovovaných) služieb poskytnutých v podporenom zariadení;
19. podiel výdavkov na podlahovú plochu verejných budov - m2.
20. Formu, spôsob a aplikáciu benchmarku stanoví RO v závislosti od špecifík OP, typu oprávnených žiadateľov, charakteru podporovaných aktivít, administratívnej a časovej náročnosti benchmarku.

## PRÍLOHA 2

Odborný posudok/Úkon znalca/Štátna expertíza

1. V každej fáze projektového cyklu je možné zo strany RO resp. žiadateľa / prijímateľa preukázať hospodárnosť výdavkov úkonom znalca podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov alebo odborným posudkom vypracovaným odborníkom[[16]](#footnote-17) v príslušnej oblasti, prípadne štátnou expertízou podľa zákona č. 254/1998 Z. z. o verejných prácach v znení neskorších predpisov (ďalej len „zákon o verejných prácach“)[[17]](#footnote-18).
2. Podklady potrebné pre výkon overenia hospodárnosti výdavkov predkladá znalcovi/odborníkovi zadávateľ. Ak znalec/odborník bude požadovať ďalšie špecifikované podklady, ktoré nie sú obsiahnuté v odovzdaných podkladoch a RO ako zadávateľ ich nemá k dispozícii, môže osloviť žiadateľa/prijímateľa s požiadavkou na doloženie týchto podkladov. Výsledkom práce znalca sú najmä znalecký posudok a jeho doplnenie, odborné stanovisko alebo potvrdenie a odborné vyjadrenie a vysvetlenie. Výsledkom práce odborníka je odborné stanovisko vyhotovené vo forme odborného posudku. Výsledkom postupu podľa zákona o verejných prácach je štátna expertíza, alebo protokol.
3. Úkon znalca, alebo štátna expertíza, alebo odborný posudok (ďalej len „posudok“) musí byť vypracovaný tak, aby bol preskúmateľný. To znamená, že musí byť vypracovaný v rozsahu, ktorý umožní preskúmať závery z neho vyplývajúce, vrátane preskúmania spôsobu, akým osoba vykonávajúca overenie hospodárnosti výdavkov dospela k stanoveniu výslednej ceny alebo potrebnosti a vhodnosti obstaraného množstva vzhľadom k reálnym potrebám projektu. V posudku sa uvedie cena, ktorú možno považovať za primeranú, vyjadrená absolútnym číslom alebo intervalom, ktorého horná hranica predstavuje maximálnu hranicu po zohľadnení všetkých osobitostí a iných špecifík súvisiacich s dodávkou posudzovaného predmetu na úrovni zákazky/logického celku.
4. Odborný posudok[[18]](#footnote-19) musí obsahovať[[19]](#footnote-20):

* identifikáciu aktivít alebo predmetu zákazky, ktorý je predmetom overenia hospodárnosti[[20]](#footnote-21) spolu s identifikáciou kódu a názvu projektu, ku ktorému sa vzťahuje,
* zoznam podkladov, ktoré boli osobe vykonávajúcej overenie hospodárnosti výdavkov poskytnuté zo strany zadávateľa,
* identifikáciu zdrojov, ktoré boli použité pre stanovenie ceny, ktorá je primeraná – podstatné zdroje môžu byť k posudku priložené ako príloha, na ktoré bude posudok len odkazovať, pričom v prípade, ak bol odborný posudok vypracovaný znalcom, znaleckým ústavom alebo znaleckou organizáciou s využitím odborného odhadu, sa identifikácia zdrojov podľa tohto bodu osobitne neuvádza,
* stručný popis postupu zisťovania ceny,
* cena ktorá je primeraná[[21]](#footnote-22) v danom mieste a čase, a je vyjadrená absolútnym číslom, alebo intervalom,
* odôvodnenie výšky určenej ceny, ktorá je primeraná, s osobitným dôrazom na vplyv osobitostí súvisiacich s posudzovaným tovarom/službou/prácou na výšku ceny (aplikuje sa len v prípade, ak nastal výrazný časový rozdiel medzi napr. VO a obdobím, kedy odborník spracováva posudok),
* identifikáciu osoby, ktorá vypracovala znalecký/odborný posudok vrátane podpisu a dátumu vyhotovenia posudku.

## PRÍLOHA 3

Prieskum trhu

1. Prieskum trhu je ďalší postup na zabezpečenie toho, aby vynaložené výdavky zodpovedali obvyklým cenám v danom mieste a čase.
2. Prieskum trhu môže byť vykonávaný žiadateľom, prijímateľom, odborným hodnotiteľom alebo RO. Prieskum trhu teda môže byť vypracovaný napríklad zo strany žiadateľa s cieľom preukázať hospodárnosť výdavkov definovaných v rozpočte žiadosti o NFP (odborný hodnotiteľ posúdi v konaní o žiadosti o NFP podklady k prieskumu trhu od žiadateľa) alebo zo strany RO s cieľom overiť hospodárnosť výdavkov pri realizácii projektu (napr.  pri administratívnej finančnej kontrole VO a obstarávania, v rámci ktorého boli identifikované porušenia pravidiel a postupov VO, ktoré mali alebo mohli mať vplyv na výsledok VO a majú súvislosť s hospodárnosťou výdavkov alebo boli identifikované rizikové indikátory, ktoré predstavujú možné porušenie pravidiel ochrany hospodárskej súťaže alebo pri administratívnej finančnej kontrole žiadosti o platbu, prípadne finančnej kontrole na mieste).
3. Formu a spôsob vykonania prieskumu trhu stanoví RO v závislosti od špecifík OP, typu oprávnených žiadateľov, charakteru podporovaných aktivít, administratívnej a časovej náročnosti vykonania prieskumu trhu.
4. RO usmerní žiadateľa/prijímateľa o spôsobe a rozsahu vykonania prieskumu trhu, pričom žiadateľ/prijímateľ získa/identifikuje aspoň 3 ponuky od potenciálnych dodávateľov na predmet zákazky tovaru, práce alebo služby s cieľom zistenia aktuálnych cenových úrovní. Potenciálni dodávatelia oslovení v rámci prieskumu trhu musia byť spôsobilí dodať tovar, práce alebo služby, ktoré sú predmetom prieskumu trhu. Ponuky od potenciálnych dodávateľov nesmú byť staršie ako 6 mesiacov ku dňu realizácie prieskumu trhu. Ak ceny tovarov, stavebných prác alebo služieb nezaznamenali na trhu zmenu, je možné pre účely prieskumu trhu použiť aj ponuky staršie ako 6 mesiacov (zdôvodnenie tejto skutočnosti musí byť súčasťou dokumentácie k prieskumu trhu). RO je oprávnený v prípade, že na úrovni žiadateľa/prijímateľa nie je možné získať/identifikovať minimálne 3 ponuky od potenciálnych dodávateľov, akceptovať aj nižší počet ponúk za splnenia aspoň jednej z nasledovných podmienok:
5. RO umožní vykonanie prieskumu trhu žiadateľom/prijímateľom aj získaním/identifikovaním menšieho počtu ponúk od potenciálnych dodávateľov ako 3 na základe špecifík žiadateľov, projektov a pod.; žiadateľ/prijímateľ v tomto prípade objektívne zdôvodní nižší počet oslovených potenciálnych dodávateľov ako bol požadovaný vo výzve/vyzvaní; uvedené pravidlo sa vzťahuje aj na prieskum trhu realizovaný na základe zákaziek, ktoré boli výsledkom postupu s využitím elektronického trhoviska alebo pri identifikácií zmlúv, zverejnených v Centrálnom registri zmlúv (v takomto prípade RO overí opodstatnenosť zdôvodnenia nižšieho ako požadovaného počtu oslovených/identifikovaných potenciálnych dodávateľov zo strany žiadateľa);
6. uvedená možnosť je definovaná na úrovni výzvy/vyzvania (na základe riadne zdokumentovaných objektívnych skutočností, ktoré pripúšťajú zníženie počtu záujemcov).
7. V prípade, že daný výdavok spadá pod tovar/službu/prácu, ktorá je v zmysle § 9b zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, resp. § 2 ods. 5, písm. o) a ods. 6, ods. 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) bežne dostupná na trhu, prieskum trhu môže žiadateľ/prijímateľ/RO vykonať aj na základe zákaziek, ktoré boli výsledkom postupu s využitím elektronického trhoviska ([www.eks.sk](http://www.eks.sk)). V tomto prípade identifikuje aspoň 3 rovnaké alebo porovnateľné zákazky (s ohľadom na predmet zákazky), ktorých priemerná hodnota môže slúžiť ako ukazovateľ na overenie hospodárnosti výdavku požadovaného žiadateľom.
8. RO/žiadateľ/prijímateľ/odborný hodnotiteľ je oprávnený vykonať prieskum trhu aj identifikáciou min. 3 zmlúv, zverejnených v Centrálnom registri zmlúv, na webovom sídle povinnej osoby alebo v Obchodnom vestníku (identifikácia zverejnených zmlúv musí obsahovať rovnaký, resp. porovnateľný predmet zmluvy).
9. V prípadoch podľa ods. 5 a 6, t. j. ak je overená hospodárnosť na základe zmlúv, ktoré boli výsledkom postupu s využitím elektronického trhoviska alebo na základe zmlúv zverejnených v CRZ, zmluvy musia byť stále platné ku dňu realizácie prieskumu trhu alebo nie staršie ako 6 mesiacov ku dňu realizácie prieskumu trhu.
10. Výstupné informácie o vykonanom prieskume trhu sú zaznamenané v zázname o vykonaní prieskumu trhu, v ktorom sú vyhodnotené výsledky prieskumu trhu, t. j. hodnota získaná aritmetickým priemerom porovnateľných ponúk.
11. Prieskum trhu vykonáva RO za využitia napr.:
12. vlastnej databázy o tovaroch, stavebných prácach alebo službách;
13. cien tovarov, prác a služieb v programovom období 2007-2013 (ak relevantné) alebo v programovom období 2014-2020;
14. oslovenia potenciálnych dodávateľov;
15. vyhľadávania cien na internete;
16. údajov o cenách zákaziek zverejnených na elektronickom trhovisku;
17. aktuálnych cenníkov a katalógov firiem, resp. iných propagačných materiálov;
18. identifikácie zmlúv na rovnaký alebo porovnateľný predmet zmluvy v CRZ;
19. osobným zisťovaním s následným vyhotovením zápisu z osobného stretnutia s uvedením kontaktnej osoby dodávateľa.
20. RO v prípade, ak výška výdavkov nárokovaných žiadateľom/prijímateľom prevyšuje ceny identifikované RO na základe ním vykonaného prieskumu trhu, určí či tieto výdavky pokladá za nehospodárne, ak áno, tak maximálna výška oprávnených výdavkov jednotkových cien žiadateľa/prijímateľa je výška oprávnených výdavkov stanovená RO na základe ním vykonaného prieskumu trhu[[22]](#footnote-23).
21. RO v prípade vykonania prieskumu trhu na jeho úrovni uchováva všetky podklady z vykonania prieskumu trhu spolu so závermi z vykonaného prieskumu[[23]](#footnote-24).

## PRÍLOHA 4

Ukončené VO alebo obstarávanie

1. Pred vyhlásením postupu VO, je povinnosťou prijímateľa určiť predpokladanú hodnotu zákazky (PHZ), pričom v zmysle § 6 ods. 1 ZVO môže byť PHZ určená na základe údajov a informácií o zákazkách na rovnaký alebo porovnateľný predmet zákazky, na základe údajov získaných prieskumom trhu, prípravnou trhovou konzultáciou alebo na základe údajov získaných iným vhodným spôsobom. Následne v lehote na predkladanie ponúk predkladajú ponuky uchádzači, ktorí prejavili záujem o predmetnú verejnú zákazku. Oba vyššie uvedené úkony, t. j. určenie PHZ a hospodárska súťaž, na základe ktorej identifikuje žiadateľ/prijímateľ úspešného uchádzača, vytvárajú priestor na overenie, či vynaložené náklady na predmet zákazky sú primerané a obvyklé.
2. Na základe predchádzajúceho odseku je možné ukončené VO alebo obstarávanie (v prípade postupov obstarávania nie je potrebné v samostatnom postupe určovať PHZ, preto postačuje pre účely aplikácie tohto postupu splniť podmienky pod písm. b) a c) tohto odseku) považovať za postup na overenie hospodárnosti výdavkov po splnení týchto podmienok:
3. PHZ bola určená prieskumom trhu a prijímateľ disponuje minimálne 2 cenovými ponukami alebo PHZ bola určená na základe údajov a informácií o zákazkách na rovnaký alebo porovnateľný predmet zákazky, prípravnou trhovou konzultáciou alebo na základe údajov získaných iným vhodným spôsobom, pričom prijímateľ identifikoval minimálne 2 zákazky (zmluvy) obdobného charakteru ako predmet zákazky, resp. získal minimálne 2 relevantné údaje o cenách alebo v prípade zákaziek na stavebné práce bola PHZ určená projektantom, ktorý zostavil rozpočet stavebných prác alebo štátnou cenovou expertízou;
4. v postupe zadávania zákazky na bežne dostupné[[24]](#footnote-25) tovary, služby alebo stavebné práce bolo predložených 3 a viac ponúk, ktoré spĺňajú podmienky účasti a požiadavky na predmet zákazky alebo v postupe zadávania zákazky na nie bežne dostupné tovary, služby alebo stavebné práce boli predložené 2 alebo viac ponúk (v prípade reverznej verejnej súťaže postačuje predloženie 3, resp. v prípade nie bežne dostupných tovarov, služieb a stavebných prác 2 a viac ponúk, nakoľko verejný obstarávateľ môže rozhodnúť, že splnenie podmienok účasti a požiadaviek na predmet zákazky sa vyhodnocuje iba v prípade uchádzača, ktorý sa umiestnil ako prvý v poradí; v prípade zákaziek zadávaných na základe rámcovej dohody postačuje, ak bolo 3 a viac ponúk predložených v rámci postupu VO/obstarávania, ktorý viedol k uzavretiu rámcovej dohody – uvedené platí aj v prípade opätovného otvorenia súťaže; v prípade postupov obstarávania a prieskumu trhu na účely overenia hospodárnosti podľa kapitoly 3 Metodického pokynu CKO č. 12, platí pravidlo o počte ponúk uvedené v tomto Metodickom pokyne CKO č. 12);
5. v rámci kontroly/finančnej kontroly VO alebo obstarávania na úrovni RO[[25]](#footnote-26) neboli identifikované porušenia pravidiel a postupov VO, ktoré mali alebo mohli mať vplyv na výsledok VO a neboli identifikované rizikové indikátory, ktoré predstavujú možné porušenie pravidiel ochrany hospodárskej súťaže.
6. Uvedený postup vychádza zo skutočnosti, že samotné určenie predpokladanej hodnoty zákazky (PHZ) v postupoch VO môže predstavovať postup na overenie hospodárnosti, nakoľko PHZ sa určuje porovnaním viacerých relevantných cien na trhu. Zároveň je hospodárnosť overená opakovane, a to priamo formou hospodárskej súťaže, keď uchádzači predkladajú v stanovenej lehote svoje ponuky, ktoré rovnako vychádzajú z obvyklých cien na trhu. V rámci postupu VO alebo obstarávania sú tak k dispozícii porovnateľné cenové ponuky a z uvedeného dôvodu bolo ukončené VO alebo obstarávanie zaradené medzi postup na overenie hospodárnosti.
7. Za ukončené VO alebo obstarávanie sa pre účely tejto kapitoly rozumie postup zadávania zákazky, v rámci ktorého bola uzavretá zmluva/zadaná objednávka s úspešným uchádzačom/úspešnému uchádzačovi alebo VO alebo obstarávanie vo fáze po vyhodnotení ponúk, ukončení všetkých revíznych postupov a bezprostredne pred podpisom zmluvy.
8. Ukončené VO alebo obstarávanie je možné použiť ako postup na overenie hospodárnosti v prípade, ak medzi dátumom uplynutia lehoty na predkladanie ponúk vo verejnom obstarávaní alebo dátumom predloženia ponuky úspešného uchádzača/dodávateľa v prípade obstarávania a uzavretím zmluvy o NFP neuplynuli viac ako 3 roky[[26]](#footnote-27).
9. Ak vysúťažená cena za predmet zákazky (cena uvedená úspešným uchádzačom) bude vyššia ako určená predpokladaná hodnota zákazky, max. tolerovateľná miera odchýlky bude iba do výšky výdavkov, schválených pre danú zákazku v rozpočte projektu v rámci konania o žiadosti o NFP.
10. Pri zákazkách do 5 000 eur, ktoré spĺňajú podmienky podľa § 1 ods. 14 ZVO je možné určiť úspešného uchádzača priamym zadaním, pričom hospodárnosť overí RO na základe vlastnej správnej úvahy, keď adekvátnosť výdavkov posúdi na základe vlastných skúseností. Uvedeným nie je dotknutá možnosť RO overiť hospodárnosť aj na základe postupov podľa tohto metodického pokynu, napr. prieskumom trhu.

## PRÍLOHA 5

Možný spôsob overovania hospodárnosti v jednotlivých procesoch

|  |  |  |  |
| --- | --- | --- | --- |
| Skupina výdavkov | Hospodárnosť overená v procese | | |
| VO / obstarávanie | Konania o ŽoNFP | AFKŽoP |
| *013 - Softvér* | áno | nie | nie |
| *014 - Oceniteľné práva* | áno | nie | nie |
| *019 - Ostatný dlhodobý nehmotný majetok* | áno | nie | nie |
| *021 – Stavby* | áno | nie | nie |
| *022 - Samostatné hnuteľné veci a súbory hnuteľných vecí* | áno | nie | nie |
| *023 - Dopravné prostriedky* | áno | nie | nie |
| *027 – Pozemky (povinný*  *Znalecký posudok)* | nie | nie | nie |
| *029 - Ostatný dlhodobý hmotný majetok* | áno | nie | nie |
| *112 - Zásoby* | áno | nie | zákazky malého rozsahu |
| *352 - Poskytnutie dotácií, príspevkov voči tretím osobám* | nie | áno | nie |
| *502 - Spotreba energie* | nie | nie | áno |
| *503 - Spotreba ostatných neskladovateľných dodávok* | áno | nie | nie |
| *511 - Opravy a udržiavanie* | áno | nie | zákazky malého rozsahu |
| *512 - Cestovné náhrady* | nie | áno | nie |
| *518 - Ostatné služby* | áno | nie | zákazky malého rozsahu |
| *521 - Mzdové výdavky* | nie | áno | nie |
| *548 - Výdavky na prevádzkovú činnosť* | áno | nie |  |
| *551 - Odpisy* | nie | nie | áno |
| *568 - Ostatné finančné výdavky* | nie | nie | nie |
| *901 - Paušálna sadzba na krytie nepriamych výdavkov* | nie | áno | nie |
| *902 - Paušálna sadzba na nepriame výdavky určené na základe nákladov na zamestnancov* | nie | áno | nie |
| *903 - Paušálna sadzba na ostatné výdavky projektu* | nie | áno | nie |
| *904 - Paušálna sadzba na náklady na zamestnancov* | nie | áno | nie |
| *905 - Ostatné spôsoby paušálneho financovania* | nie | áno | nie |
| *910 - Jednotkové výdavky* | nie | áno | nie |
| *920 - Jednotkové sumy* | nie | áno | nie |
| *930 - Rezerva na nepredvídané výdavky* | nie | áno | nie |
| *991 – Príprava projektu* | áno | nie | nie |
| *992 – Personálne výdavky* | nie | áno | nie |
| *993 – Cestovné výdavky a výdavky na ubytovanie* | nie | áno | nie |
| *994 – Výdavky na expertízu a iné externé služby* | áno | nie | nie |
| *995 – Výdavky na vybavenie* | áno | nie | nie |
| *996 - Investície* | áno | nie | nie |
| *997 - Kancelárske, administratívne a iné nepriame výdavky* | áno | nie | zákazky malého rozsahu |

Poznámka k možnému spôsobu overovania hospodárnosti v jednotlivých procesoch:

Pri návrhu sa vychádza z logiky, že odborné hodnotenie má overiť potrebu realizácie projektu v požadovanom rozsahu (adekvátnosť).

Pre typy výdavkov, pre ktoré sú navrhované výdavky spadajúce pod zákazky malého rozsahu (podľa § 1 ods. 14 ZVO) je overovanie hospodárnosti realizované pri administratívnej finančnej kontrole žiadosti o platbu (pokiaľ RO nerozhodol o overovaní ich hospodárnosti v procese odborného hodnotenia alebo v rámci administratívnej finančnej kontroly obstarávania).

Mzdy sa overujú v odbornom hodnotení.

Tovary/služby, ktoré nepodliehajú povinnosti VO/obstarávania, nakoľko nemajú charakter zákazky, sa overujú v odbornom hodnotení (napr. cestovné náhrady).

Pre skupinu výdavkov 021 Stavby platí, že v prípade, ak ide o kúpu stavby použije sa znalecký posudok.

1. Pojem hospodárnosť je potrebné aplikovať v zmysle § 2 písm. l) zákona č. 357/2015 Z. z. o finančnej kontrole a audite ako aj článku 33 ods. 1 nariadenia č. 2018/1046. [↑](#footnote-ref-2)
2. V prípade projektov EÚS sa pod kontrolou žiadosti o platbu rozumie aj kontrola deklarovaných výdavkov, vykonávaná prvou úrovňou finančného riadenia (prvostupňová kontrola). [↑](#footnote-ref-3)
3. Napr. zmena projektu, zmena právneho rámca, viacročné obdobie medzi vykonaným overením a zaradením výdavku do financovania, ak tak RO usúdi, zistením skutkového stavu pri finančnej kontrole na mieste, alebo ak nastanú presuny medzi rozpočtovými položkami. [↑](#footnote-ref-4)
4. Pod limitmi sa rozumejú finančný limit na úrovni jednotkových výdavkov (v texte aj „finančný limit“) a percentuálny limit na úrovni skupín výdavkov (v texte aj „percentuálny limit“). [↑](#footnote-ref-5)
5. V zmysle zákona č. 382/2004 Z. z. úkonmi znaleckej činnosti sú najmä znalecký posudok a jeho doplnenie, odborné stanovisko alebo potvrdenie a odborné vyjadrenie a vysvetlenie. [↑](#footnote-ref-6)
6. V zmysle zákona č. 254/1998 Z. z. o verejných prácach v znení neskorších predpisov sa vypracováva štátna expertíza, resp. protokol o vykonaní štátnej expertízy. [↑](#footnote-ref-7)
7. V takom prípade RO zabezpečí overenie existencie konfliktu záujmov. [↑](#footnote-ref-8)
8. Pod adekvátnosťou sa rozumie odborné posúdenie toho, či navrhovaná položka rozpočtu je potrebná a či je potrebná v popisovanom rozsahu / kvalite vo vzťahu k potrebám projektu. [↑](#footnote-ref-9)
9. Pod dostatočnosťou sa rozumie v prípade prieskumu trhu napr. aj porovnanie parametrov jednotlivých ponúk, aby sa zabezpečila ich porovnateľnosť; overenie, či oslovené subjekty majú súvisiaci predmet činnosti. [↑](#footnote-ref-10)
10. Ak tovary, služby, alebo práce, ktoré boli predmetom VO podliehajú limitom, alebo benchmarku hodnotiteľ tieto pri posúdení hospodárnosti zohľadní. [↑](#footnote-ref-11)
11. Ide o limit na konkrétny druh výdavku (napr. osobné výdavky, počítače, dataprojektor). [↑](#footnote-ref-12)
12. RO by mal posúdiť aj fakt rastu cien oproti údajom z obdobia 2007–2013, t. j. ceny z obdobia 2007–2013 by mali byť indexované o mieru inflácie alebo zmeny trhových cien. [↑](#footnote-ref-13)
13. RO by mal posúdiť aj fakt rastu cien oproti údajom z obdobia 2007–2013, t. j. ceny z obdobia 2007–2013 by mali byť indexované o mieru inflácie alebo zmeny trhových cien. [↑](#footnote-ref-14)
14. RO by mal posúdiť aj fakt rastu cien oproti údajom z obdobia 2007–2013, t. j. ceny z obdobia 2007–2013 by mali byť indexované o mieru inflácie alebo zmeny trhových cien. [↑](#footnote-ref-15)
15. Pri aplikácií historických dát z programového obdobia 2007-2013 je potrebné zohľadniť fakt, či dané výdavky neboli z pohľadu auditov, kontrol a certifikačných overovaní označené ako nehospodárne, čo by mohlo spôsobiť nadhodnotenie benchmarku. [↑](#footnote-ref-16)
16. Osoba, ktorá má odbornú spôsobilosť a skúsenosti v príslušnej oblasti. RO musí vedieť preukázať odbornú spôsobilosť a skúsenosti v príslušnej oblasti. [↑](#footnote-ref-17)
17. V prípade stavebných prác, kedy stavba podlieha povinnosti spracovania štátnej expertízy/protokolu, sa za overenie hospodárnosti považuje predloženie okrem štátnej expertízy aj rozpočet stavby vypracovaný autorizovanou osobou podľa zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov. V prípade rozdielov v ohodnotení sa prednostne berie do úvahy rozpočet stavby vypracovaný autorizovanou osobou. [↑](#footnote-ref-18)
18. Odborný posudok sa nemôže zamieňať za odborné hodnotenie vykonané odborným hodnotiteľom. [↑](#footnote-ref-19)
19. Pre úkon znalca náležitosti upravuje zákon č. 382/2004 Z. z. a vykonávacia vyhláška č. 228/2018 Z. z. Náležitosti štátnej expertízy vymedzuje zákon č. 254/1998 Z. z. o verejných prácach. [↑](#footnote-ref-20)
20. Hospodárnosť sa posudzuje v súlade so zákonom č. 357/2015 Z. z. [↑](#footnote-ref-21)
21. Neprimeraná cena vyplýva z § 12 ods. 1 až 3 zákona č. 18/1996 Z. z. o cenách v znení neskorších predpisov. [↑](#footnote-ref-22)
22. RO pri určení cenového rozdielu (výdavok(y) nárokovaný prijímateľom/žiadateľom a cena(y) identifikovaná RO) stanoví vopred toleranciu cenového rozdielu, ktorá bude akceptovateľná pre RO (RO stanovenie miery tolerancie riadne zdokumentuje a zdôvodní); tolerancia cenového rozdielu bude určená vo vzťahu k výdavkom, ktoré tvoria celok (napr. samostatná zákazka VO). [↑](#footnote-ref-23)
23. V prípade žiadateľa/prijímateľa RO primerane aplikuje požiadavku na uchovávanie dokumentov. [↑](#footnote-ref-24)
24. Pri definícii bežnej dostupnosti sa vychádza z ustanovenia § 2 ods. 5 písm. o) v spojení s § 2 ods. ods. 6 a 7 ZVO; [↑](#footnote-ref-25)
25. RO je povinný v čase overovania hospodárnosti zohľadniť existujúci výsledok kontroly iných kontrolných orgánov, ktoré identifikovali porušenia pravidiel a postupov VO a ktoré mali alebo mohli mať vplyv na výsledok VO a na základe ktorých bola udelená finančná oprava, napr. pri rámcových dohodách. [↑](#footnote-ref-26)
26. Nevzťahuje sa na veľké projekty a národné projekty investičného charakteru, v rámci ktorých boli realizované zákazky na stavebné práce. [↑](#footnote-ref-27)